A Bizottság határozata

(1999. február 26.)

a személyi számítógépekre vonatkozó közösségi ökocímke odaítélésével kapcsolatos ökológiai kritériumok meghatározásáról

(az értesítés a C(1999) 425. számú dokumentummal történt)

(EGT vonatkozású szöveg)

(1999/205/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közösségi ökocímke odaítélési rendszeréről szóló, 1992. március 23-i 880/92/EGK tanácsi rendeletre [1], és különösen annak 5. cikk (1) bekezdésének második albekezdésére,

mivel a 880/92/EGK rendelet 5. cikk (1) bekezdése első albekezdésének előírja, hogy a közösségi ökocímke odaítélésének kritériumait termékcsoportonként határozzák meg;

mivel a 880/92/EGK rendelet 10. cikkének (2) bekezdése megállapítja, hogy a termék környezeti teljesítményét a termékcsoportokra vonatkozó sajátos kritériumok alapján értékelik;

mivel a Közösség az amerikai "Energy Star" programon alapuló energiafogyasztáson alapuló címkézés összehangolása vonatkozásában hozandó megállapodásról tárgyal;

mivel a kritériumokat kétévente célszerű felülvizsgálni az energia követelményeknek a technológiai innovációhoz, a piac fejlődéséhez és a fent említett "Energy Star" programhoz történő hozzáillesztése céljából;

mivel a 880/92/EGK rendelet 6. cikkével összhangban a Bizottság egyeztetési fórum keretében konzultált a fő érdekcsoportokkal;

mivel az e határozatban előírt intézkedések összhangban vannak a 880/92/EGK rendelet 7. cikke alapján létrehozott bizottság véleményével,

ELFOGADTA EZT A HATÁROZATOT:

1. cikk

A "személyi számítógép" termékcsoport (a továbbiakban: termékcsoport):

"a kereskedelemben kapható asztali számítógépek, amelyek monitorból, vezérlőegységből és billentyűzetből állnak."

2. cikk

A termékcsoport környezeti teljesítményét és használatra való alkalmasságát az e határozat mellékletében rögzített sajátos ökológiai kritériumokra való hivatkozással kell értékelni.

3. cikk

A termékcsoport meghatározása és a termékcsoportra vonatkozó sajátos ökológiai kritériumok a szempontok elfogadását követő hónap első napjától számított két éves időtartamra érvényesek. Amennyiben e határidő végéig nem fogadnak el új ökológiai kritériumokat, azok érvényessége további egy évvel meghosszabbodik.

4. cikk

Adminisztratív célra a termékcsoporthoz rendelt kódszám: "013".

5. cikk

Ennek a határozatnak a tagállamok a címzettjei.

Kelt Brüsszelben, 1999. február 26-án.

a Bizottság részéről

Ritt Bjerregaard

a Bizottság tagja

[1] HL L 99., 1992.4.11, 1. o.

--------------------------------------------------

MELLÉKLET

KERETRENDSZER

A személyi számítógép akkor jogosult az ökocímke elnyerésére, ha megfelel e melléklet kritériumainak, amelyek célja ösztönözni:

- az energiafogyasztásból eredő környezeti károk, illetve kockázatok (globális felmelegedés, savasodás, nem megújuló energiaforrások kimerülése) csökkenését, az energiafogyasztás csökkentésével,

- a természeti erőforrások felhasználásával kapcsolatos környezeti károk csökkentését az alkatrészek cserélhetőségének, a termék újrahasznosíthatóságának és karbantarthatóságának elősegítésével.

E kritériumok ösztönzik az optimális használatot és erősítik a fogyasztók környezeti tudatosságát.

Továbbá, a műanyag alkatrészek jelölése ösztönzi a termék újrahasznosítását.

FŐKRITÉRIUMOK

1. Energiamegtakarítás: monitor

A monitor energiafogyasztása alvó üzemmódban ≤ 10 watt.

A monitor energiafogyasztása mély alvó üzemmódban ≤ 3 watt.

A működő üzemmódból alvóba, és alvóból mély alvóba történő alapértelmezett átváltási idő ≤ 30 perc inaktivitás. A gyártó aktivizálja, a felhasználó azonban kikapcsolhatja ezt a beállítást.

2. Energiamegtakarítás: vezérlő egység

A vezérlőegység energiafogyasztása alvó üzemmódban ≤ 27 watt. Ez akkor érvényes a vezérlő egységre, amikor nem hálózatos üzemmódban (azaz önálló üzemmódban) van.

A működő üzemmódból alvóba történő alapértelmezett átváltási idő ≤ 30 perc inaktivitás. A gyártó aktivizálja, a felhasználó azonban kikapcsolhatja ezt a beállítást.

Kikapcsolt állapotban az energiafogyasztás legfeljebb 5 watt.

3. Az élettartam meghosszabbítása

A gyártó garanciát vállal arra, hogy a vezérlőegység és a billentyűzet legalább három évig, a monitor legalább egy évig működni fog. Ez a garancia a terméknek a vevő részére történő szállítás napjától érvényes. A kompatibilis tartalék alkatrészeket és a vevőszolgálat rendelkezésre állását a szállítás időpontjától számított öt évig kell garantálni.

Ezen túl a személyi számítógép megfelel a következő kritériumoknak:

1. a vezérlőegység modulos tervezésű legyen, biztosítva az alkatrészek könnyű hozzáférhetőségét;

2. a vezérlőegység széles körben használt szerszámokkal hozzáférhető legyen, megkönnyítve az alkatrészek cseréjét;

3. a bővíthetőség biztosítandó legalább a processzorra, a grafikus kártyára, a véletlen elérésű memóriára (RAM), a merevlemezre, és a CD-ROM meghajtóra (ha van ilyen);

4. egy vagy több szabad csatlakozó legyen benne.

AZ OPTIMÁLIS HASZNÁLAT KRITÉRIUMAI

4. Visszavétel és újrahasznosítás

A gyártó garantálja a személyi számítógép és a kicserélt alkatrészek visszavételét, kivéve a felhasználó által beszennyezett cikkeket (pl. orvosi vagy nukleáris alkalmazások esetén).

Ezentúl a személyi számítógép megfelel a következő követelményeknek:

1. a vezérlőegységet egyetlen szakképzett személy egyedül szét tudja szerelni;

2. a gyártó ellenőrzi a vezérlőegység szétszerelését és erről jelentést készít. A jelentés többek között igazolja, hogy a csatlakozások:

- könnyen megtalálhatók és hozzáférhetők,

- a lehető legnagyobb mértékben szabványosítottak,

- széles körben használt szerszámokkal hozzáférhetők;

3. az inkompatibilis és veszélyes anyagokat el kell különíteni;

4. a házban és a vázon található műanyag és fém anyagok 90 %-ának műszakilag újrahasznosíthatónak kell lennie;

5. amennyiben címkékre van szükség, azok könnyen leválaszthatók vagy fixen rögzítettek;

6. a műanyag részek:

a) nem tartalmazhatnak a gyártó által hozzáadott ólmot vagy kadmiumot;

b) egyetlen polimerből vagy kompatibilis polimerekből állnak, kivéve a borítást, amely legfeljebb kétféle, elkülöníthető polimerből állhat;

c) nem tartalmazhatnak leválaszthatatlan fémbetéteket;

7. a 25 grammnál nehezebb műanyag alkatrészek:

a) nem tartalmazhatnak olyan égésgátló anyagokat, amelyek szerves kötésű brómot vagy klórt tartalmaznak;

b) az anyag azonosítására szolgáló, el nem távolítható jelöléssel kell őket ellátni az ISO 11469 szabványnak megfelelően. Nem vonatkozik ez a kritérium extrudált műanyagokra.

5. Használati utasítás

A személyi számítógépet kezelői kézikönyvvel kell értékesíteni, amely tanácsokkal szolgál a helyes környezeti felhasználásra és különösen:

1. javaslatokat az energiagazdálkodási tulajdonságok használatára, ideértve azt az információt, hogy ezeknek a tulajdonságoknak a letiltása nagyobb energiafogyasztáshoz vezethet és így növelheti az üzemeltetési költségeket;

2. információt a vezérlőegység és a monitor működő, alvó, mély alvó és kikapcsolt üzemmód alatti maximális és minimális energiafogyasztásra, valamint utalást, hogy az energiafogyasztás nullára csökkenthető, ha a hálózati adaptert kihúzzák az aljzatból, vagy ha kikapcsolják az aljzatot;

3. információt a garanciára és a cserealkatrészek hozzáférhetőségére;

4. információt, hogy hogyan lehet a vezérlőegységhez hozzáférni és az alkatrészeket kicserélni, különösen a processzort, a grafikus kártyát, a véletlen elérésű memóriát, a merevlemezt és a CD-ROM-ot (ha van ilyen);

5. információt a személyi számítógép azon alkatrészeiről és anyagairól, amelyek újrafelhasználhatók és/vagy újrafeldolgozhatók;

6. információt, hogy a fogyasztó hogyan élhet a gyártó visszavételi ajánlatával.

6. Környezetvédelmi nyilatkozat

A termékhez a fogyasztó számára környezetvédelmi nyilatkozatot kell mellékelni. Ez a dokumentum megfelel a 70. számú ECMA Műszaki Jelentés ("A termékkel kapcsolatos környezetvédelmi jellemzők") ajánlásainak.

VIZSGÁLATOK

7. Vizsgáló laboratóriumok

Ha vizsgálat szükséges, azt a kérelmező költségén kell elvégezni olyan laboratóriumban, amely megfelel az EN 45001 szabvány általános követelményeinek.

FOGYASZTÓI TÁJÉKOZTATÁS

A következő szöveg elhelyezését oly módon biztosítsák, hogy az a fogyasztók számára világosan látható legyen (ahol lehetséges az ökocímke mellett):

- A termék megfelel az Európai Unió ökocímkéjére vonatkozó követelményeknek, mert energiatakarékos és alkalmas a bővítésre, az újrahasznosításra és a környezetvédelmi szempontból biztonságos hulladékártalmatlanításra.

- A felhasználói kézikönyv további információt tartalmaz a környezeti hatások csökkentésére.

--------------------------------------------------